[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 30.6.2008 г.

COM(2008) 410 окончателен

Предложение за

РЕГЛАМЕНТ НА СЪВЕТА

за прекратяване на процедурата по преразглеждане, свързано с нов износител, на Регламент (ЕО) № 130/2006 за налагане на окончателно антидъмпингово мито върху вноса на винена киселина с произход от Китайската народна република

(представена от Комисията)

ОБЯСНИТЕЛЕН МЕМОРАНДУМ

1. Контекст на предложението

2. Основания и цели на предложението

Настоящото предложение се отнася до прилагането на Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност, последно изменен с Регламент (ЕO) № 2117/2005 на Съвета от 21 декември 2005 г. („основен регламент“).

- Общ контекст

Настоящото предложение е направено в контекста на прилагането на основния регламент и е резултат от разследване, проведено в съответствие със съществените и процедурните изисквания, посочени в основния регламент.

- Съществуващи разпоредби в областта на предложението

Регламент (ЕО) № 130/2006 на Съвета от 23 януари 2006 г. за налагане на окончателно антидъмпингово мито върху вноса на винена киселина с произход от Китайската народна република.

- Съгласуваност с други политики и цели на Съюза

Не се прилага.

3. Консултация със заинтересованите страни и оценка на въздействието

4. Консултация със заинтересованите страни

Засегнатите от разследването заинтересовани страни имаха възможност да защитят интересите си по време на разследването в съответствие с разпоредбите на основния регламент.

- Събиране и използване на експертни становища

Не бяха необходими външни експертни становища.

- Оценка на въздействието

Настоящото предложение е резултат от прилагането на основния регламент.

Основният регламент не предвижда извършването на обща оценка на въздействието, но съдържа изчерпателен списък на условията, които трябва да бъдат оценени.

5. Правни елементи на предложението

6. Обобщение на предлаганите мерки

С Регламент (ЕО) № 130/2006 на Съвета от 23 януари 2006 г. Съветът наложи окончателно антидъмпингово мито върху вноса на винена киселина с произход от Китайската народна република („първоначално разследване“).

На 30 ноември 2007 г. Комисията образува процедура по преразглеждане, свързано с нов износител, по отношение на един производител износител в Китайската народна република. Образуването на процедурата посредством публикуването на Регламент (ЕО) № 1406/2007 на Комисията бе основано на представени от производителя износител prima facie доказателства, че същият:

- не е изнасял винена киселина преди или по време на периода на разследване на първоначалното разследване,

- не е свързан с нито един от производителите износители, по отношение на които се прилагат мерките, наложени с Регламент (ЕО) № 130/2006 на Съвета,

- е започнал да изнася винена киселина за Общността след края на периода на разследване на първоначалното разследване.

Приложеното предложение на Комисията за регламент на Съвета прекратява посочената процедура по преразглеждане, свързано с нов износител, тъй като при разследването се установи, че производителят износител не е изнасял винена киселина за Общността след края на периода на разследване на първоначалното разследване.

Предлага се Съветът да приеме приложеното предложение за регламент, който да се публикува в Официален вестник на Европейския съюз .

- Правно основание

Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност, последно изменен с Регламент (ЕО) № 2117/2005 на Съвета от 21 декември 2005 г.

- Принцип на субсидиарност

Предложението попада в обхвата на изключителната компетентност на Общността. Следователно принципът на субсидиарност не се прилага.

- Принцип на пропорционалност

Предложението е в съответствие с принципа на пропорционалност, тъй като формата на действието е описана в посочения по-горе основен регламент и не оставя възможност за решение на национално равнище.

Не е необходимо да се посочва как финансовата и административната тежест върху Общността, националните правителства, регионалните и местните власти, икономическите оператори и гражданите е сведена до минимум и е пропорционална на целта на предложението.

- Избор на инструменти

Предложени инструменти: Регламент.

Други средства не биха били подходящи, тъй като горепосоченият основен регламент не предвижда други средства.

7. Отражение върху бюджета

Предложението няма отражение върху бюджета на Общността.

Предложение за

РЕГЛАМЕНТ НА СЪВЕТА

за прекратяване на процедурата по преразглеждане, свързано с нов износител, на Регламент (ЕО) № 130/2006 за налагане на окончателно антидъмпингово мито върху вноса на винена киселина с произход от Китайската народна република

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност[1] („основен регламент“), и по-специално член 11, параграф 4 от него,

като взе предвид предложението, представено от Комисията след консултации с консултативния комитет,

като има предвид, че:

1. ДЕЙСТВАЩИ МЕРКИ

(1) С Регламент (ЕО) № 130/2006[2] Съветът наложи окончателно антидъмпингово мито върху вноса на винена киселина с произход от Китайската народна република („първоначално разследване“). Действащите мерки се състоят от адвалорна ( ad valorem) митническа ставка от 34,9 %, с изключение на няколко изрично посочени дружества, по отношение на които се прилагат индивидуални митнически ставки.

(2) С Регламент (ЕО) № 150/2008[3] и след междинно преразглеждане съгласно член 11, параграф 3 от основния регламент, Съветът измени обхвата на мерките.

2. НАСТОЯЩО РАЗСЛЕДВАНЕ

2.1. Искане за преразглеждане

(3) След налагането на окончателните антидъмпингови мерки Комисията получи искане за преразглеждане, свързано с нов износител, съгласно член 11, параграф 4 от основния регламент. Искането беше основано на твърдението, че производителят износител — Fuyang Genebest Chemical Industry Co Ltd. („заявител“):

- не е изнасял винена киселина преди или по време на периода на разследване на първоначалното разследване,

- не е свързан с нито един от производителите износители, по отношение на които се прилагат мерките, наложени с Регламент (ЕО) № 130/2006,

- е започнал да изнася винена киселина за Общността след края на периода на разследване на първоначалното разследване,

- работи в условията на пазарна икономика, определени в член 2, параграф 7, буква в) от основния регламент, или иска индивидуално третиране в съответствие с член 9, параграф 5 от основния регламент.

2.2. Образуване на процедура по преразглеждане, свързано с нов износител

(4) Комисията разгледа представените от заявителя prima facie доказателства и ги счете за достатъчни да обосноват образуването на процедура по преразглеждане съгласно член 11, параграф 4 от основния регламент. След консултация с Консултативния комитет и след като на засегнатото производство на Общността бе дадена възможност да представи коментара си, с Регламент (ЕО) № 1406/2007[4] Комисията образува процедура по преразглеждане на Регламент (ЕО) № 130/2006 по отношение на заявителя.

(5) Съгласно член 2 от Регламент 1406/2007 на Комисията бе отменено антидъмпинговото мито, наложено с Регламент (ЕО) № 130/2006 върху вноса на произвежданата от заявителя винена киселина. Същевременно, съгласно член 14, параграф 5 от основния регламент, на митническите органи бе възложено да предприемат необходимите действия за въвеждане на регистрационен режим за вноса на произвежданата от заявителя винена киселина.

2.3. Разглеждан продукт

(6) Разглежданият в настоящата процедура по преразглеждане продукт е винена киселина, същият както в първоначалното разследване, но към него се прилага ограничението в обхвата, въведено с Регламент (EО) № 150/2008.

2.4. Заинтересовани страни

(7) Комисията уведоми официално производството на Общността, заявителя и представителите на страната износител за образуването на процедурата по преразглеждане. На заинтересованите страни беше дадена възможност да представят писмено своите становища и да бъдат изслушани.

(8) Комисията изпрати на заявителя заявление за получаване на статут за третиране като дружество, работещо в условията на пазарна икономика, както и въпросник, и получи отговор в определените за тази цел срокове.

(9) Комисията потърси и провери цялата информация, която счете за необходима за провеждане на анализа си и направи проверка в обектите на заявителя.

2.5. Период на разследване на преразглеждането

(10) Разследването на дъмпинга обхвана периода от 1 април 2006 г. до 30 септември 2007 г. („период на разследване на преразглеждането“ или „ПРП“).

3. РЕЗУЛТАТИ ОТ РАЗСЛЕДВАНЕТО

3.1. Констатации

(11) В отговорите на въпросника бяха посочени редица сделки по износни продажби, идентични с информацията, представена в искането за преразглеждане, и за които се твърди, че са били предназначени за Общността.

(12) В разследването се установи, че заявителят не е изнасял пряко разглеждания продукт (определен в точка 2.3. по-горе) през ПРП. Износните сделки всъщност са били осъществени от независим търговец в Китайската народна република (КНР), на когото заявителят е издал фактура за продажба на вътрешния пазар. Заявителят можа да представи само формуляри на митнически декларации, от които е видно, че стоките са изнесени от КНР, но в които не е посочено местоназначението на износа. Проведено беше по-нататъшно разследване в обектите на посочения търговец с оглед събирането и проверката на необходимите доказателства относно твърденията за износ за Общността.

(13) При проверката на документите за износ не се установи стоките да са били допуснати за свободно обращение в Общността. Стоките са били разтоварени в две пристанища на Общността, но фактурите са били адресирани до клиент, който е установен в страна извън Общността. Търговецът потвърди, че крайното местоназначение на стоките е било извън Общността, където е бил установен крайният клиент.

(14) Бяха анализирани и статистическите данни на Евростат относно вноса на винена киселина. При анализа им се потвърди, че изнесените от заявителя стоки не са били допуснати за свободно обращение в Общността.

3.2. Заключение

(15) Въз основа на горните констатации се достигна до заключението, че заявителят не е могъл да докаже, че отговаря на критериите, за да бъде считан за нов износител по смисъла на член 11, параграф 4 от основния регламент.

(16) Целта на настоящата процедура по преразглеждане бе да се определи индивидуалният дъмпингов марж за заявителя, за който се твърдеше, че е различен от текущия остатъчен марж, приложим към вноса на разглеждания продукт от КНР. Искането беше основано главно на твърдението, че заявителят е започнал да изнася винена киселина за Общността след края на периода на разследване на първоначалното разследване и че е извършвал такъв износ за Общността през ПРП.

(17) При разследването се стигна до заключението, че при липса на износ за Общността през ПРП, Комисията не може да установи дали индивидуалният дъмпингов марж на заявителя действително е бил различен от остатъчния дъмпингов марж, определен при първоначалното разследване. По тази причина искането на заявителя следва да бъде отхвърлено и процедурата по преразглеждане, свързано с нов износител, да бъде прекратена. Следователно остатъчното антидъмпингово мито, установено по време на първоначалното разследване, т.е. 34,9 %, следва да се запази по отношение на заявителя.

4. НАЛАГАНЕ НА АНТИДЪМПИНГОВОТО МИТО С ОБРАТНА СИЛА

(18) С оглед на горните констатации антидъмпинговото мито, което се прилага за заявителя, се налага с обратна сила върху вноса на разглеждания продукт, подлежащ на регистрационен режим съгласно член 3 от Регламент (ЕО) № 1406/2007 на Комисията.

5. ЗАКЛЮЧИТЕЛНИ РАЗПОРЕДБИ

(19) Заявителят, производството на Общността и представителите на страната износител бяха уведомени за основните факти и съображения, довели до гореизложените заключения, и им бе предоставена възможност да представят коментара си. Не бе получен коментар, който да е от естество да доведе до промяна на горните заключения.

(20) Настоящото преразглеждане не засяга датата, на която действието на мерките, наложени с Регламент (ЕО) № 130/2006, изменен с Регламент (ЕО) № 150/2008, ще изтече в съответствие с член 11, параграф 2 от основния регламент.

ПРИЕ НАСТОЯЩИЯ РЕГЛАМЕНТ:

Член 1

1. Процедурата по преразглеждане, свързано с нов износител, образувана с Регламент (ЕО) № 1406/2007 на Комисията, се прекратява и антидъмпинговото мито, което съгласно член 1 от Регламент (ЕО) № 130/2006 на Съвета, изменен с Регламент (ЕО) № 150/2008 на Съвета, е приложимо „за всички останали дружества“ в Китайската народна република, се налага за вноса, определен в член 1 от Регламент (ЕО) № 1406/2007 на Комисията.

2. Антидъмпинговото мито, което съгласно член 1, параграф 2 от Регламент (ЕО) № 130/2006 на Съвета, изменен с Регламент (ЕО) № 150/2008 на Съвета, е приложимо за „всички останали дружества“ в Китайската народна република, се налага считано от 1 декември 2007 г. за вноса на винена киселина, регистриран съгласно член 3 от Регламент (ЕО) № 1406/2007 на Комисията.

3. На митническите органи се възлага да преустановят регистрационния режим, извършван съгласно член 3 от Регламент (ЕО) № 1406/2007 на Комисията.

4. Освен ако не е предвидено друго, се прилагат действащите разпоредби в областта на митните сборове.

Член 2

Настоящият регламент влиза в сила в деня след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел, на [...] година.

За Съвета

Председател

[1] ОВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

[2] ОВ L 23, 27.1.2006 г., стр. 1

[3] ОВ L 48, 22.2.2008 г., стр. 1.

[4] ОВ L 312, 30.11.2007 г., стр. 12.